1979 இல் அவைக்காற்றுக் கலைக் கழகத்தின் சார்பில் இயக்குநர் க.பாலேந்திராவின் ஒரு பாலை வீடு நாடகத்தில் ஒரு பைத்தியக் காரியாக நடித்தார். பெண்கள் நாடகம் நடிக்க முன்வராத அக்காலத்தில் இவரது நடிப்பாற்றல் வியப்பானது. தொடர்ந்து முற்றிலும் ஆண்களே நடித்த இலங்கை நாடக அரங்க‍க் கல்லூரி தயாரித்த மௌனகுருவின் சங்காரம் நாடகத்தில் சமுதாயம் பாத்திரத்தில் நடித்தார்.

குழந்தை ம. சண்முகலிங்கத்தின் 'உறவுகள்' நாடகத்தில் குழந்தை ம. சண்முகலிங்கம், எஸ்.ரி.அரசு, சோ.தேவராஜா, கௌரி வரதராஜப்பெருமாள், சிசு நாகேந்திரன் போன்ற கலைஞர்களுடன் இணைந்து நடித்தார்.
பண்டத்தரிப்பு பெண்கள் கல்லூரி தயாரிப்பான குரும்பசிட்டி நடராஜாவின் 'மேலும் கீழும்' தாளலய நாடகத்தின் ஒரு மேடையேற்றத்தில் தனது துணைவருடன் இணைந்து நடித்தார். கொழும்பில் அரங்காடிகள் தயாரிப்பில் குழந்தை ம. சண்முகலிங்கத்தின் 'முயலார் முயல்கிறார்' நாடகத்தில் தனது பிள்ளைகளுடன் இணைந்து மயில் பாத்திரத்தில் நடித்தார்.
தேசிய கலை இலக்கியப் பேரவையின் 'புதுவரலாறும் நாமே படைப்போம்' என்ற இசைப்பா அரங்கின் பாடகர் குழுவின் நான்கு மேடைகளில் பங்கெடுத்துள்ளார். கொழும்பு தமிழ்ச்சங்கத்தில் கலாமணியின் 'பாடலே அரங்காகி' இசைப்பா அரங்கில் பாரம்பரிய கூத்து நாடகப் பாடல்கள் நிகழ்வில் தேவர் உடன் பாடியுள்ளார். தேசிய கலை இலக்கியப் பேரவையின் அரங்கப் பண்பாட்டுப் பேரவையில் இணைந்து பிரான்சிஸ் ஜெனம், அரசையா ஆகியோருடன் பல நாடக மேடையேற்றங்களில் கொழும்பிலும் மட்டக்களப்பிலும் நடித்துள்ளார். எந்தையும் தாயும் நாடகத்தின் இயக்குநராகவும் காலையடி மறுமலர்ச்சி மன்றத்திலும் சாந்தை சிற்றம்பல வித்தியாலயத்திலும் 'மாதொரு பாகம்' 'தாயுமாய் நாயுமானாய்' நாடகங்களை கணவருடன் இணைந்து இயக்கினார்.
கம்பஹாவைச் சேர்ந்த பிரபல சட்டத்தரணியும் நாடக‍க் கலைஞரான விஜித் சிங்கின் 'கொள் கரி', 'தூத் தூ' மேடை நாடகங்களிலும் 'மண்டையன்' தொலைக் காட்சி நாடகத்திலும் நடித்தார்.
நாடகங்களில் மாத்திரமன்றி, வீ. எம். குகராஜாவின் கதைவசனம், நெறியாள்கையிலும் கே. எம். வாசகரின் மேற்பார்வையிலும் 'கதை இதுதான்' எனும் வீடியோ திரைப்படத்திலும் கதாநாயகியாக தமது இயல்பான நடிப்பின் மூலம் அனைவரையும் கவர்ந்தவர். சிலந்திவலை என்ற வீடியோ திரைப்படத்திலும் சிறு பாத்திரமேற்று நடித்தவர். பின் கொழும்பில் ரூபவாகினியில் அருணா செல்லத்துரையின் 'வீடு' என்ற தொலைக்காட்சித் தொடரில் பிரதான பாத்திரத்தில் நடித்தார்.

சமூக அரசியல் களத்தில்
வாழ்க்கைச் சுருக்கம்
கலை வெளிப்பாடுகள்
மறைவு